Ego Odo, dux Burgundię, notum facimus universis presentes litteras inspecturis, quod nos et dilecta et fidelis nostra Blancha, comitissa Campanię, talem fecimus inter nos societatem et conventionem, videlicet quod si aliquo modo acquirere poterimus comitatum Burgundię, qui fuit comitis Othonis, quocumque modo id fiat, ipsa comitissa habebit inde medietatem tam in feodo quam in dominiis, ita quidem quod tenebitur reddere medietatem omnium constamentorum quę apponeremus in comitatu illo asquirendo. Tenebitur autem dicta comitissa facere societatem medietatis omnium illorum constamentorum quandocumque inde fuerit requisita, et si ad tardius infra dimidium annum priusquam inde fuerit requisita, medietatem illorum constamentorum non solverit, ex tunc in antea nihil percipiet in illo comitatu, nec occasione hujus societatis aliquid in eo poterit reclamare. Hanc societatem et conventionem inter se habebunt ad invicem filius noster et filius dictę comitissę. In cujus rei testimonium presentes litteras fieri fecimus sigilli nostri munimine roboratas. Actum anno Domini M°CC°XVI mense julio.